# אופירה נבון

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אופירה נבון (1993-1936), אשת נשיא המדינה החמישי, יצחק נבון ששימש בתפקיד בשנים 1983-1978.

## [עריכה] ראשית חייה

נולדה בתל אביב בשנת 1936 לבתיה ספיטקובסקי ואליעזר רזניקוב-ארז, ממנו התייתמה בגיל 8. לאחר שסיימה לימודיה בסמינר לוינסקי, שירתה בצבא כמורה חיילת וככתבת צבאית בעיתון "במחנה". במהלך שירותה זכתה בתואר "צברית 56" של עיתון "העולם הזה", תמונתה התנוססה בשערים של מגזינים ואופירה הפכה לסמל של הצברית הישראלית בזכות מראהּ‏‏ החינני וה"ישראלי". בעקבות זכיה בתחרות יופי בינלאומית שנערכה בצרפת בה ייצגה את ישראל, קיבלה מילגה ללימודי פסיכולוגיה בארצות הברית. עם חזרתה לארץ, עבדה כפסיכולוגית שיקומית באלי"ן ועל אף פער גילאים של כ-15 שנה, התאהבה ביצחק נבון ששימש כמזכירו של ראש הממשלה דוד בן-גוריון ונישאה לו. לאחר מספר שנים בהן היו חשוכי ילדים, החליט הזוג נבון לפנות לשירות למען הילד בבקשה לאימוץ. לאחר כשנתיים וחצי של המתנה אושר להם לאמץ בת ומספר חודשים לאחר מכן הצליח הזוג להביא לעולם בן לו קראו 'ארז', כשם נעוריה של אופירה.

## [עריכה] אשת הנשיא

לכשהתמנה יצחק נבון לנשיא בשנת 1978, החלה אופירה לעסוק בפעילויות ציבוריות שונות - פגשה חיילים פצועים ממלחמת לבנון, הייתה פעילה בנושאי קידום מעמד הנשים, עשתה למען ילדים במצוקה ונרתמה לפעילות באגודות למען הילד. יחד עם נשות נשיאי מצרים וארצות הברית זכתה בתעודת הוקרה מיוחדת עבור פעילותה למען ילדים באזורים מוכי אסון.

### [עריכה] מחלת הסרטן

במהלך שנותיה במשכן הנשיא חלתה נבון בסרטן השד. התמודדותה האמיצה עם המחלה ותרומתה להעלאת המודעות לנושא הפכו אותה לסמל. נבון לא הסתירה את מחלתה ולא חששה להעלות את הנושא לסדר היום הציבורי, הירבתה לדבר בנושא ועודדה נשים להיבדק בכדי לאפשר גילוי מוקדם של המחלה. נבון סירבה לעבור ניתוח כריתה מלאה של השד, למרות שהרופאים בארץ עדין לא היו מיומנים בניתוח הסרה חלקי והייתה לאחת הנשים הראשונות בארץ שעברו ניתוח הסרה חלקי בשילוב עם הקרנות וכימותרפיה. שבוע לאחר ניתוח ההסרה, עמדה גאה ונרגשת בקבלת הפנים לנשיא מצרים, אנואר סאדאת בחיפה.

## [עריכה] מותה

לאחר טיפולים קשים, החלימה נבון ממחלתה והייתה בריאה כעשר שנים עד שהסרטן חזר בשנית. באוגוסט 1993 נפטרה אופירה נבון מסיבוך של המחלה ובמותה הותירה אחריה את בעלה יצחק ואת שני ילדיה. קודם מותה, הביעה את התקווה כי גנים ציבוריים ייקראו על שמה וכי ילדים ילכו לשחק ב"גן אופירה". מספר רשויות מקומיות כיבדו את רצונה והחליטו לקרוא אחד הפארקים בעיר על שמה. על שמה קרואים מספר בתי ספר בארץ.

מקור: http://he.wikipedia.org../../../%D7%90/%D7%95/%D7%A4/%D7%90%D7%95%D7%A4%D7%99%D7%A8%D7%94_%D7%A0%D7%91%D7%95%D7%9F.html

קטגוריה: ישראלים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English